พรรคโอกาสใหม่

**พรรคโอกาสใหม่** (; ย่อ: อ.) เป็นพรรคการเมืองไทย ก่อตั้งเมื่อวันที่ 17 มกราคม พ.ศ. 2564 เดิมชื่อ **พรรคไทยเป็นหนึ่ง** ปัจจุบันจตุพร บุรุษพัฒน์ อดีตรัฐมนตรีว่าการกระทรวงพาณิชย์ เป็นหัวหน้าพรรค และธงชัย ลืออดุลย์ เป็นเลขาธิการพรรค

## ประวัติ
### พรรคไทยเป็นหนึ่ง
thumb|left|ตราสัญลักษณ์ของพรรคไทยเป็นหนึ่ง (พ.ศ. 2565–2567)
**พรรคไทยเป็นหนึ่ง** (; ชื่อย่อ: ทปน.) ประชุมจัดตั้งพรรคขึ้นเมื่อวันที่ 17 มกราคม พ.ศ. 2564 และได้รับจดทะเบียนจัดตั้งพรรคจากสำนักงานคณะกรรมการการเลือกตั้ง (กกต.) ตามพระราชบัญญัติประกอบรัฐธรรมนูญว่าด้วยพรรคการเมือง พ.ศ. 2560 เป็นลำดับที่ 2/2565 เมื่อวันที่ 28 กุมภาพันธ์ พ.ศ. 2565 มีสำนักงานใหญ่ตั้งอยู่ที่บ้านเลขที่ 462/21 หมู่ 10 ถนนสายเอเชีย ตำบลนครสวรรค์ตก อำเภอเมืองนครสวรรค์ จังหวัดนครสวรรค์ โดยมี ศิระ โค้วตระกูล (หนึ่ง เอพริล) (ชื่อเดิม: ณัฐธีร์ พัสวีดิลกภัทร์, นิธิพัฒน์ พัสวีดิลกภัทร์ และ ศิระ อวยศิลป์ ตามลำดับ) อดีตผู้จัดละครจากไอพีเอ็ม โปรดักชั่น เป็นผู้ก่อตั้งและหัวหน้าพรรคคนแรก และ โชติกาญจน์ บุญพรม เป็นเลขาธิการพรรคคนแรก โดยพรรคมีนโยบายที่เน้นการสนับสนุนและส่งเสริมสิทธิของกลุ่มบุคคลที่มีความหลากหลายทางเพศในประเทศไทยเป็นหลัก

### พรรคโอกาสใหม่
ต่อมาเมื่อวันที่ 3 พฤศจิกายน พ.ศ. 2567 มีการประชุมใหญ่สามัญครั้งที่ 1/2567 ของพรรคไทยเป็นหนึ่งที่ห้องทับทิมสยาม โรงแรมบ้านสวนรีสอร์ท อำเภอเมืองนครสวรรค์ จังหวัดนครสวรรค์ โดยผู้เข้าร่วมการประชุมส่วนใหญ่เป็นกลุ่มข้าราชการเกษียณ โดยในการประชุมมีวาระเปลี่ยนแปลงข้อบังคับพรรคโดยใช้ข้อบังคับพรรคฉบับใหม่ ซึ่งเปลี่ยนชื่อพรรคเป็น **พรรคโอกาสใหม่** (; ชื่อย่อ: อ) เปลี่ยนแปลงตราสัญลักษณ์ รวมทั้งที่ทำการพรรค โดยเปลี่ยนมาใช้เลขที่ 411 อาคารเจดับบลิว ทาวเวอร์ ชั้น 2-3 ถนนศรีนครินทร์ แขวงสวนหลวง เขตสวนหลวง กรุงเทพมหานคร ซึ่งเช่าพื้นที่มาจากสหกรณ์เครดิตยูเนี่ยนคลองจั่น เป็นที่ทำการพรรคแห่งใหม่ และเลือกตั้งคณะกรรมการบริหารพรรคชุดใหม่จำนวน 16 คน โดยที่ประชุมมีมติเลือกอดีตข้าราชการและผู้ว่าราชการจังหวัดต่าง ๆ เป็นกรรมการบริหารพรรคจำนวน 4 คน เช่น สุปกิต โพธิ์ปภาพันธ์ อดีตผู้ว่าราชการจังหวัดลพบุรี เป็นหัวหน้าพรรค, ธงชัย ลืออดุลย์ อดีตรองหัวหน้าพรรคชาติพัฒนา, อดีตเลขานุการรัฐมนตรีประจำสำนักนายกรัฐมนตรี อดีตผู้ว่าราชการจังหวัดนครราชสีมา จังหวัดบุรีรัมย์ และจังหวัดบึงกาฬ เป็นเลขาธิการพรรค, วีระชัย นาคมาศ อดีตผู้ว่าราชการจังหวัดพระนครศรีอยุธยาและจังหวัดมุกดาหาร เป็นรองหัวหน้าพรรคคนที่ 2, โสภณ ทองดี อดีตอธิบดีกรมทรัพยากรทางทะเลและชายฝั่ง เป็นเหรัญญิกพรรค และเฉลิมพล มั่งคั่ง อดีตผู้ว่าราชการจังหวัดมุกดาหารอีกคนหนึ่ง เป็นนายทะเบียนสมาชิกพรรค ส่วนอดีตหัวหน้าพรรคและอดีตเลขาธิการพรรคยังดำรงตำแหน่งในพรรคตามเดิม โดยศิระ อดีตหัวหน้าพรรค เป็นรองหัวหน้าพรรคคนที่ 1 ก่อนจะลาออกเมื่อวันที่ 14 พฤศจิกายน ตามสุนทร คงคานิ่ง ที่ลาออกในวันก่อนหน้า (13 พฤศจิกายน) ส่วนโชติกาญจน์ อดีตเลขาธิการพรรค เป็นกรรมการบริหารพรรค

ต่อมาเมื่อวันที่ 24 เมษายน พ.ศ. 2568 มีการประชุมใหญ่สามัญครั้งที่ 1/2568 ของพรรคโอกาสใหม่ที่โรงแรมฟาวน์เท่น ทรี รีสอร์ท อำเภอปากช่อง จังหวัดนครราชสีมา เพื่อแก้ไขข้อบังคับพรรค โดยเปลี่ยนชื่อพรรคในภาษาอังกฤษเป็น **New Opportunity Party** เนื่องจากชื่อภาษาอังกฤษเดิมนั้นซ้ำกับพรรคความหวังใหม่ พร้อมทั้งเลือกตั้งคณะกรรมการสรรหาผู้สมัครรับเลือกตั้งสมาชิกสภาผู้แทนราษฎรจำนวน 11 คน และเลือกตั้งกรรมการบริหารพรรคเพิ่มอีก 4 ตน

ต่อมาเมื่อวันที่ 12 พฤศจิกายน พ.ศ. 2568 มีการประชุมใหญ่วิสามัญครั้งที่ 1/2568 ของพรรคโอกาสใหม่ เพื่อเลือกตั้งคณะกรรมการบริหารพรรคชุดใหม่จำนวน 27 คนหลังจากที่สุภกิตหัวหน้าพรรคประกาศลาออกจากตำแหน่ง พร้อมกับแก้ไขข้อบังคับพรรคเพื่อเปลี่ยนแปลงตราสัญลักษณ์พรรค ซึ่งที่ประชุมมีมติเลือกจตุพร บุรุษพัฒน์ อดีตรัฐมนตรีว่าการกระทรวงพาณิชย์ ในรัฐบาลแพทองธาร ชินวัตร เป็นหัวหน้าพรรค ขณะที่ธงชัย ลืออดุลย์ ยังคงเป็นเลขาธิการพรรค ส่วนสุภกิต อดีตหัวหน้าพรรค เป็นรองหัวหน้าพรรค

## บุคลากร
### หัวหน้าพรรค

### เลขาธิการพรรค

### กรรมการบริหารพรรคชุด 2567

## บทบาททางการเมือง
### กระแสข่าวการย้ายเข้าพรรค
พรรคโอกาสใหม่ถูกพูดถึงอีกครั้งหลังจาก สุชาติ ชมกลิ่น สส.บัญชีรายชื่อ พรรครวมไทยสร้างชาติ มีแผนจะนำ สส.ในคณะของตนเอง พร้อมกับ สส. ในกลุ่มของ พิชชารัตน์ เลาหพงศ์ชนะ ย้ายมาอยู่ในพรรคนี้ โดยกล่าวว่าไม่ได้มีการทะเลาะกันในพรรค แต่ทางการเมืองมีทั้งคนเข้าและคนออก วันนี้ต้องมาพูดเรื่องย้ายพรรค นักการเมืองทุกคนต้องเตรียมพร้อมทุกวินาทีทุกเรื่อง ต่อมา ธงชัย ลืออดุลย์ เลขาธิการพรรค กล่าวว่า เท่าที่ทราบ คนในพรรคโอกาสใหม่บางส่วนอยู่ระหว่างการพูดคุยกันอยู่ถึงรายละเอียดดังกล่าวกับอีกฝ่าย แต่ไม่ได้คุยกับตนโดยตรง ตอนนี้อยู่ระหว่างคุยรายละเอียดกันอยู่ ส่วนจะเปิดตัวเข้ามาพรรคเมื่อไหร่ ยังไม่มีการกำหนดวัน รู้แค่ว่ากำลังคุยกันอยู่เท่านั้น ทว่ามติของกลุ่มกลับเปลี่ยนไปสังกัดพรรคภูมิใจไทยแทน

### จตุพร บุรุษพัฒน์
ต่อมาในวันที่ 11 มิถุนายน พ.ศ. 2568 มีกระแสข่าวว่า จตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อมได้ยื่นหนังสือลาออกจากตำแหน่งปลัดกระทรวงเพื่อรับตำแหน่งหัวหน้าพรรคโอกาสใหม่และรัฐมนตรีว่าการกระทรวงพลังงาน หลังมีการปรับคณะรัฐมนตรีแพทองธาร โดยได้มีการกรอกประวัติเพื่อตรวจสอบคุณสมบัติแล้ว ซึ่งจตุพรได้ดำรงตำแหน่ง รัฐมนตรีว่าการกระทรวงพาณิชย์ ในโควตากลางของพรรคเพื่อไทยแทน

ภายหลังพ้นจากตำแหน่งรัฐมนตรี จตุพรเข้ารับตำแหน่งหัวหน้าพรรคโอกาสใหม่เมื่อวันที่ 12 พฤศจิกายน พ.ศ. 2568

## การเลือกตั้ง
พรรคส่งผู้สมัครลงรับเลือกตั้งครั้งแรกในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 ซึ่งสมัยนั้นยังใช้ชื่อพรรคว่าพรรคไทยเป็นหนึ่ง โดยพรรคนำเสนอนโยบายหลักในการขยายเวลาการให้บริการสถานบันเทิง โดยสิ้นสุดในเวลา 4:00 น. และลดอายุขั้นต่ำของผู้เข้าใช้บริการสถานบันเทิงเหลือ 18 ปี และส่งผู้สมัครรับเลือกตั้งสมาชิกสภาผู้แทนราษฎรทั้งหมด 31 คน แบ่งเป็นแบบแบ่งเขต 8 คน หนึ่งในนั้นมีจังหวัดกำแพงเพชรซึ่งส่งลงสมัครทั้งจังหวัดรวม 3 เขต และแบบบัญชีรายชื่ออีก 23 คน รวมถึงเสนอชื่อ พลเอก ประสูตร รัศมีแพทย์ อดีตรองผู้บัญชาการทหารสูงสุด เป็นบุคคลที่ได้รับเสนอชื่อเป็นนายกรัฐมนตรี อย่างไรก็ตาม การเลือกตั้งครั้งนี้ พรรคไทยเป็นหนึ่งได้รับคะแนนเสียงรวมเพียง 13,605 คะแนนเท่านั้น ส่งผลให้ผู้สมัครรับเลือกตั้งแบบบัญชีรายชื่อได้คะแนนไม่เพียงพอที่จะได้รับการเลือกตั้ง

### ผลการเลือกตั้ง

## อ้างอิง

## แหล่งข้อมูลอื่น
* 

โอกาสใหม่
โอกาสใหม่
หมวดหมู่:พรรคโอกาสใหม่